क'कराझार , जानुवारि 28 : हादोरनि गुबुन गुबुन जायगाफोराव सुबुं उदांस्रि सान ( Republic Day ) फालिनायजों लोगोसे क'कराझारआवबो मेहेरगोनाङै फालियो । बीटीसी खुंथायनि गाहाय हाग्रामा महिलारि बिथांआ मोन थाम गाबनि हारिमायारि फिरफिलाखौ बिरहोयो । बिथांआ गुबुन द्रेस गान्नाय फरायसाफोर आरो NCC फोरखौ गार्ड लानानै नायगिदिङो । बिथां महिलारिआ गावनि बिबुंथिनि गेजेरजों बुङोदि , बिथांनि गुबै थाखिआ बड'लेन्ड हालामनि गेजेराव सोलाइनाय लाबोनाय । बीटीसी ओनसोला नासयजानानै गोग्लैसोनानै दंमोन होन्नानै बिथांआ गोजोन्नाय फोरमायोदि , बड'लेन्ड हालामावनि क'कराझार आव मिरु सरकारआ थाखायनाय ऑल इंन्डीया रेडिअनि मिरुखौ फोजौखांनो थांखि लादों , क'कराझारनिफ्राय टेलिभिसन मिरु कुलिनानै Programe Production Centre ( PPC ) खालामनो नागिरदों , मिउजियाम काम बर' राव आरो हारिमुं सोलोंथाय मिरु खुलिनो नागिरदों लोगोसे भारत सरकरआ बीटीसी हालामजों सोरखिलांनाय "  आरनाय  " मुंनि रेल गारि बेखेवनो नागिरदों होन्नानै गावनि गोजोनग्लायनायखौ फोरमायो । बिथांआ बुङोदि , गोबाव सम नेबोनाय क'कराझार मेडिकॉल कॉलेज आरो देहा फाहामसालिआ भुमि पुजाननि हाबाफारि बादियै क'कराझार जिल्लानि बेसरगांव आव लुफुंजासिगोन , आरो बेखौ मावफुंनो थाखाय थांनाय 6 जानुवारि अक्टआव अन्थाय खाम्पा गायसंनाय हाबाफारिआबो जाफुंसार जाबाय । बे देहा फाहामसालिआव गासै गं 500 बिसिनाफोर थागोन । सोगोसे केन्सार केयर इउनित एबा केन्चार बेरामनि देहा फाहामसालि आरो मॉडार एन्ड चाइल्ड एबा बिमा आरो गथ' देहा फाहामसालिखौबो लुफुंगोन होन्ना बिथांआ बुङो । क'कराझारनि बेसरगांव आव नार्सिं कॉलेज लुफुंनाया गोख्रोङै सोलिफुगासिनो दं होन्ना बिथांआ मिथिहोबावो । बडलेन्ड हालाम आव गोदान बोसोर सफैनायजों लोगोसे थाखानाय Central Institute of Technology ( CIT ) एबा टेकनिकॉल सोलोंसालिखौ Deemed University एबा मुलुगनां सोलोंसालिनि फारिलाइआव थिसन्नो हाबाय , सिरां जिल्लानि बिजनि टाउननि साखाथिआव थानाय भेटागांव आव North East Military School खौ बेखेवनो थाखाय अन्थाय खाम्पा गायसंनाय , सिरां जिल्लानि आइ दैमानि सायाव 2 थि दालां लुफुंनो थाखाय अन्थाय खाम्पा गायसंनाय , जाय दालांआ 1 कि . मि गोलाव , उदालगुरि जिल्लायाव हेलिकप्टार बाग्रा Chopper heliport नि अन्थाय खाम्पा गायसंनाय आरो क'कराझारनि रुपसि बिरखं बाग्राया बावैसो समनि गेजेरावनो जाफुंसिगोन होन्ना बिथांआ बुङो । बेफोरनि अनगायैबो क'कराझार आव Sports college एबा गेलेमु सोलोंसालिमा लुफुंनो थाखाय मावफारिया लानाय , सिरां जिल्लानि काजलगांव आव Forest school , बाक्सा जिल्लानि कक्लाबारि आव Agriculture college एबा आबाद सोलोंसालि गायसंनाय , आरो उदालगुरि आव बड'लेन्ड मुलुग सोलोंसालिनि केम्पास गायसंनाय हाबाफारि लायो होन्नानै बिथांआ बुङोदि , बड'लेन्ड मुलुग सोलोंसालि , बिबि इन्जिनियारि कॉलेज आरो सरकारि कॉलेजखौ फोजौखांनो थाखाय रांनि हेफाजाबखौ बांहोबाय होन्ना फोरमायो । आलादा राज्यो बड'लेन्ड सोरजिनो थाखाय सोमावसारनायाव मुंख्लं जालांनाय नखरफोरनि थाखाय साफ्रोमनोबो हादोरसा सरकारआ 5 लाख रांनि अनसुंथाय फोसावबाय होन्नानै बिथांआ बुङोदि , फैगौ 16 फेब्रुवारि अक्टखालि जेब्ला बड'लेन्ड सान ( Bodoland Day ) फालिगोन अब्ला हादोरसा सरकारआ अनसुंथायखौ गथायगोन । बिथांआ बुंबावोदि , क'कराझारनि थाखानाय प्रगथि भबनआव Commercial complex आरो Multi car parking लुफुंनोबो मावफारिया लागासिनो दं , हेलिपट , सलार पावार प्रजेक आरो जोहोलाव दैमालु रोड एबा लामाखौबो फोजौखांनो मावफारिया लागासिनो दं हेन्ना बिथांआ बुङो । चेन्नाइ आरो बेंगालर नोगोरमायाव बड'लेन्ड आलासि न' ( Bodoland Guest House ) लुफुंनाय खामानिफोरा गोख्रैयै सोलिगासिनो दं , गेलेगिरि , खौरांगिरि आरो उन्दै बैगानिक बिथांमोनो हाबाफारि बादियै फोरमानलाइनि बान्थाखौबो गथायबाय , बड'सा खौरां बिलाइनि सुजुगिरि बाबुराम बसुमथारि बिथांखौबो बरायखांबाय होन्ना बिथांआ बुङो । 
क'कराझारआव सुबुं उदांस्रि सान फालिदों , महिलारि बिथांआ बिबुंथि लाखियो